SK Úradný vestník Európskej únie C 53/14

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 53/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„SEL DE SALIES-DE-BEARN“

EÚ č.: FR-PGI-0005-01311 – 3.2.2015

CHOP ( ) CHZO ( X )

1. Názov (názvy)

„Sel de Salies-de-Béarn“

2. Členský štát alebo tretia krajina

Francúzsko

3. Opis poľnohospodárskeho výrobku alebo potraviny

3.1. Druh výrobku

Trieda 2.6. Soľ

3.2. Opis výrobku, na ktorý sa vzťahuje názov uvedený v bode 1

„Sel de Salies-de-Béarn“ je jedlá soľ. Vyskytuje sa vo forme hrubozrnnej alebo jemne mletej soli. Po zbere sa nerafinuje ani nepremýva a vyrába sa bez pridania technologických prídavných látok.

Fyzikálne vlastnosti:

zrná soli „Sel de Salies-de-Béarn“ majú veľmi rozdielne tvary a široký rozsah veľkosti častíc a sú veľmi krehké a drobivé.

„Sel de Salies-de-Béarn“ sa vyskytuje vo forme zŕn. Pozostáva zo zhluku kryštálov v tvare dutého prevráteného štvorbokého ihlana.

Kryštály soli „Sel de Salies-de-Béarn“ majú mikroskopické dutiny vyplnené soľným roztokom, ktoré sa nazývajú tekuté inklúzie.

Veľkosť zŕn:

80 % zŕn hrubozrnnej soli má rozmer 0,5 mm alebo väčší; 80 % zŕn jemne mletej soli má rozmer 0,5 mm alebo menší.

Chemické vlastnosti:

Pri balení musí soľ „Sel de Salies-de-Béarn“ spĺňať tieto kritériá:

Parameter Obsah Vlhkosť ≤ 8 % Obsah nerozpustných látok ≤ 1 % Vápnik ≥ 100 mg/100 g Draslík ≥ 30 mg/100 g Horčík ≥ 10 mg/100 g Sírany ≥ 100 mg/100 g

Organoleptické vlastnosti:

Soľ „Sel de Salies-de-Béarn“ je prirodzene biela s odtieňmi ružovej, svetložltej a má matný vzhľad.

Spôsoby prezentácie:

Soľ „Sel de Salies-de-Béarn“ sa predáva v uzatvorených baleniach, ktoré sú označené a zabezpečené prvkom proti poškodeniu alebo porušeniu obalu.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

V danej zemepisnej oblasti sa vykonávajú tieto operácie:

— vŕtanie,

— čerpanie slanej vody z prameňa,

— produkcia soli,

— sušenie – preosievanie – mletie,

— balenie.

Produkcia soli pozostáva z týchto operácií:

— dekantácia slanej vody z prameňa,

— odparovanie slanej vody z prameňa zohrievaním,

— zber,

— skladovanie/odkvapkávanie.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Keďže je soľ krehký a drobivý výrobok, vývoz soli „Sel de Salies-de-Béarn“ zo zemepisnej oblasti produkcie je povolený až po zabalení, ktoré umožňuje zaručiť zachovanie vlastností a kvality soli „Sel de Salies-de-Béarn“ pre konečného spotrebiteľa.

Miestne solivary preukazujú osobitné odborné znalosti. Vďaka svojej dobrej znalosti výrobku, jeho krehkosti a drobivosti totiž venujú mimoriadnu pozornosť skladovaniu a baleniu. Keď soľ dosiahne stanovený obsah vlhkosti, výrobca podľa atmosférických podmienok, ale predovšetkým podľa pocitu na dotyk posúdi, či nastal vhodný čas na zabalenie soli. Soľ by sa totiž nemala lepiť na prsty.

Výrobcovia soli dohliadajú na to, aby sa výrobok nestlačil a na to, aby sa obmedzila manipulácia s ním. Cieľom je zachovať bielu farbu, zabrániť vzniku zhluku kryštálov soli a rozdrveniu zŕn, v dôsledku čoho dochádza k zániku tekutých inklúzií.

Balenie soli „Sel de Salies-de-Béarn“ v zemepisnej oblasti takisto umožňuje posilniť vysledovateľnosť výrobku a zaručiť, že sa zabráni akémukoľvek miešaniu s inými soľami.

3.6. Špecifické pravidlá označovania výrobku, na ktorý sa vzťahuje registrovaný názov

Označenie výrobku musí obsahovať:

— názov CHZO: „Sel de Salies-de-Béarn“

— opis na účely predaja: — hrubozrnná soľ, — jemne mletá soľ.

4. Stručné vymedzenie zemepisnej oblasti

Vymedzená zemepisná oblasť zahŕňa obce nachádzajúce sa v zóne frontálneho kryhového prešmyku v severných Pyrenejách.

Rozprestiera sa na ploche 180 km2 a zahŕňa 13 obcí regiónu Aquitaine:

— 2 obce departementu Landes: Saint-Cricq-du-Gave a Sorde-l’Abbaye.

— 11 obcí v departemente Pyrénées-Atlantiques: Auterrive, Came, Carresse-Cassaber, Castagnède, Escos, Labastide-Villefranche, Léren, Oraàs, Saint-Dos, Saint-Pé-de-Léren a Salies-de-Béarn.

5. Súvislosť so zemepisnou oblasťou

Špecifickosť zemepisnej oblasti

Na začiatku obdobia druhohôr, počas triasu, sa prostredníctvom vyparovania morskej vody v priebehu dvoch po sebe nasledujúcich epizód vyparovania v suchom podnebí vytvorili soľné zásoby v zemepisnej oblasti „Sel de Salies-de-Béarn“: evapority pozostávali zo sadrovca (síranu vápenatého) a halitu (chloridu sodného) a tvorili vrstvy siahajúce do hĺbky až 900 m, z čoho 600 m tvorila soľ. Na konci obdobia kriedy bol triasový masív Salies-de-Béarn vystavený silným tektonickým tlakom, prostredníctvom ktorých vznikli Pyreneje.

Vrstvy soli nachádzajúce sa v hĺbke v zemepisnej oblasti sú menej husté ako horniny, ktoré ich prekrývajú. Ich pružný charakter umožňuje ich výstup na povrch vo forme dómov alebo soli prerážajúcej nadložné vrstvy nazývanej diapír. Jeden diapír, ktorý takmer vystupuje na povrch, sa nachádza v zemepisnej oblasti v masíve z obdobia triasu.

Vody presakujúce do hlbokých vrstiev získavajú minerálne látky hlavne pri kontakte so soľami vytvorenými v období triasu. Keď sa nachádzajú v soľnom ložisku alebo sa dostanú do kontaktu s ním, omývajú soľ a obohacujú sa o chlorid sodný. Tieto vody sa obohacujú o minerálne soli a mikroživiny, keď pretekajú dolomitovými trhlinami, ktoré sa nachádzajú vo vrstvách z obdobia triasu.

Voda cirkuluje kanálmi vytváranými rozpúšťaním hornín z obdobia triasu (soľ, vápence a dolomity).

V dôsledku zmeny výšky hladiny tieto vody vystupujú na pôdny povrch, čím v tejto zemepisnej oblasti vytvárajú prírodné slané pramene.

Pokiaľ ide o ľudské faktory, mnohé zvyšky keramiky a časti pecí sú dôkazom toho, že soľ sa v triasovom masíve Salies-de-Béarn ťažila už od bronzovej doby. V bronzovej dobe (2 200 až 800 pred Kr.) a v staroveku (600 až 400 pred Kr.) sa slaná voda z prameňa zohrievala a odparovala v keramických nádobách, ktoré sa následne rozbíjali, aby sa z nich získala soľ.

V stredoveku (v 5. až 15. storočí) sa do technológie výroby soli zaviedla významná zmena: začala sa používať tzv. soľná pec. Voda zohrievaná na horiacom dreve sa odparila a soľ usadená na dne nádoby sa zozbierala.

V 16. storočí sa obyvatelia obce Salies-de-Béarn zoskupení okolo tohto prírodného bohatstva rozhodli založiť organizáciu:

— vytvorili záujmovú skupinu: „Združenie podielnikov“ (Corporation des Part-Prenants),

— vypracovali nariadenie: „nariadenie o prameni slanej vody“ (Règlement de la Fontaine Salée).

Päť storočí po svojom vzniku táto organizácia stále existuje.

„Sel de Salies-de-Béarn“ sa vo vymedzenej oblasti dodnes získava z prameňa slanej vody. Vytvára sa kryštalizáciou pri odparovaní slanej vody z prameňa starodávnou metódou zohrievania soľného roztoku v soľných peciach pod otvoreným nebom.

Vzhľadom na fyzikálne vlastnosti súvisiace so spôsobom výroby je soľ „Sel de Salies-de-Béarn“ krehký a drobivý výrobok.

Výrobcovia soli dohliadajú na podmienky skladovania, manipulácie a balenia s cieľom zamedziť:

— oxidácii zŕn na povrchu, ktorou sa môže zmeniť ich farba,

— neopatrnej a opakovanej manipulácii, ktorá by mohla zhoršiť kvalitu zŕn soli a odstrániť tekuté inklúzie, ktoré sa v kryštáloch nachádzajú.

Špecifickosť výrobku

„Sel de Salies-de-Béarn“ sa vyskytuje vo forme kryštalických agregátov, ktoré sa zhlukujú na dne soľnej pece a vytvárajú sa akréciou.

Kryštály „Sel de Salies-de-Béarn“ majú rôznu veľkosť a majú široký rozsah veľkosti častíc.

Nachádzajú sa v nich tekuté inklúzie obsahujúce soľný roztok uzavretý v mikroskopických dutinách.

„Sel de Salies-de-Béarn“ je charakteristická svojím prirodzeným bielym sfarbením s odtieňmi ružovej a svetložltej.

Tekuté inklúzie nachádzajúce sa v kryštáloch soli jej dodávajú matný vzhľad.

V komparatívnej štúdii o viacerých soliach rôzneho pôvodu vypracovanej D. CUSSEY-GEISLEROM a M. H. GRIMALDIM („Charakteristika soli používanej na solenie šunky Jambon de Bayonne“, júl 1989) autori dospeli k záveru, že z pohľadu geochémie sa v soli „Sel de Salies-de-Béarn“ nachádza veľa rozmanitých mikroživín, predovšetkým vápnik, draslík, horčík a rôzne sírany, ktoré sú typické pre evapority z obdobia triasu.

Vďaka týmto osobitným vlastnostiam má soľ „Sel de Salies-de-Béarn“ dobrú povesť.

Príčinná súvislosť

Súvislosť s pôvodom „Sel de Salies-de-Béarn“ sa zakladá na jej kvalite a povesti; kombinácia prírodných faktorov a tisícročných odborných znalostí vedie k získavaniu tohto výnimočného výrobku.

V tekutých inklúziách kryštálov soli „Sel de Salies-de-Béarn“ sa nachádzajú mikroživiny prítomné v pramenitej vode zemepisnej oblasti, ktorá sa výrazne obohacuje o minerály pri kontakte s geologickými vrstvami.

Úctyhodné tisícročné odborné znalosti o vlastnej kvalite pramenitej vody umožňujú kryštalizáciu bez iného ľudského zásahu, ako je zohrievanie vody, vďaka čomu je soľ „Sel de Salies-de-Béarn“ bohatá na minerálne látky.

Tie isté odborné znalosti umožňujú zachovanie prirodzenej farby soli „Sel de Salies-de-Béarn“, pretože sa venuje osobitná pozornosť fáze skladovania a fáze balenia, čím sa zabraňuje predovšetkým oxidácii a zvýšeniu obsahu vlhkosti.

Napokon obmedzenie manipulácie umožňuje zachovať charakteristickú štruktúru soli „Sel de Salies-de-Béarn“ vo forme kryštalických agregátov.

Povesť soli „Sel de Salies-de-Béarn“ dokazujú mnohé historické opisy, ako je napr. dielo „Rozmanité historické kritické rozpravy o fyzike, literatúre a poézii“ (Mélanges historiques critiques de physique, de littérature et de poésie) (1768), kde markíz d’Orbessan opisuje výrobu soli v obci Salies-de-Béarn. Svoju rozpravu uzatvára touto poznámkou: „Nikto neprehliada skutočnosť, že obyčajnú soľ musíme bieliť, aby sme ju zbavili jej nepríjemnej chuti a dostali ju do stavu, v ktorom ju bude možné servírovať. Soľ z obce Salies nie je potrebné bieliť.“

Soľ ešte v súčasnosti zastáva popredné miesto v rámci sociálno-kultúrneho života mesta Salies-de-Béarn, ktoré ju zviditeľňuje najmä prostredníctvom príslušných združení, umeleckých diel a kultúrnych aktivít. Napríklad združenie „Jurade du sel“ už viac ako tridsať rokov každoročne organizuje slávny „Hesta de la sau“ (sviatok soli). Na každom ročníku tohto podujatia sa zúčastní viac ako 10 000 ľudí. Počas celého roka prichádzajú navštíviť „mesto soli“ mnohí turisti.

„Sel de Salies-de-Béarn“ sa používa na prípravu veľmi uznávaných výrobkov, ako je šunka s CHZO „Jambon de Bayonne“, ovčí syr s CHOP „Ossau-Iraty“ a kačacia pečeň s CHZO „Canard à foie gras du Sud-Ouest“ (Chalosse, Gascogne, Gers, Landes, Périgord, Quercy).

Mnohí šéfkuchári a majstri vo výrobe čokolády takisto používajú soľ „Sel de Salies-de-Béarn“.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://www.inao.gouv.fr/fichier/CDCIGPSelSaliesDeBearn2015.pdf

(1) Ú. v. EÚ L 343, 14.12.2012, s. 1.